奉和聖製送張說巡邊
作者：張嘉貞
朝代：唐

paragraphs: 天錫我宗盟，元戎付夏卿。
多才兼將相，必勇獨橫行。
經緯稱人傑，文章作代英。
山川看是陣，草木想爲兵。
不待河冰合，猶防塞月明。
有謀當繫醜，無戰且綏氓。
閫外傳三略，雲中冀一平。
感恩同義激，悵別屢魂驚。
直視前旌掣，遙聞後騎鳴。
還期方定日，復此出郊迎。